Ir-Regolament tal-Kummissjoni (KE) Nru 1791/2002
tad-9 ta’ Ottubru 2002
li japprova operazzjonijiet ta’ kontroll tal-konformità ma’ l-istandards ta’ marketing applikabbli għall-frott u ħaxix frisk li jsiru fil-Marokk qabel l-importazzjoni fil-Komunità Ewropea
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 2200/96 tat-28 ta’ Ottubru 1996 li jwassal għal organizzazzjoni komuni fis-swieq tal-frott u l-ħaxix [1], kif l-aħħar emendat bir-Regolament (KE) Nru 545/2002 [2], u b’mod partikolari l-Artikolu 10 tiegħu,
Billi:
(1) Ir-Regolament tal-Kummissjoni (KE) Nru 1148/2001 tat-12 ta’ Ġunju 2001 rigward il-kontrolli ta’ konformità ma’ l-istandards ta’ marketing applikabbli għall-frott u ħaxix frisk [3], kif l-aħħar emendat bir-Regolament (KE) Nru 2379/2001 [4], jistabbilixxi li l-Kummissjoni tista’ tapprova operazzjonijiet ta’ kontroll ta’ konformità li jsiru qabel l-importazzjoni fil-Komunità mit-terzi pajjiżi li jitolbuha, fir-rispett tal-kondizzjonijiet li jissemmew fl-Artikolu 7 tar-Regolament (KE) Nru 1148/2001.
(2) Nhar it-2 ta’ Awissu 2001, l-awtoritajiet Marokkini ressqu lill-Kummissjoni talba ta’ approvazzjoni ta’ l-operazzjonijiet ta’ kontroll magħmula mill-Etablissement Autonome de Contrôle et de Coordination des Exportiations (EACCE),taħt ir-responsabbiltà tal-Ministru ta’ l-Agrikoltura, ta’ l-Iżvilupp Rurali u ta’ l-Ilma u l-Foresti. Din it-talba tindika li dan l-istabbiliment għandu l-ħaddiema, il-materjal u l-faċilitajiet neċessarji sabiex isiru dawn il-kontrolli, li hu juża metodi ekwivalenti għal dawk li jissemmew fl-Artikolu 9 tar-Regolament (KE) Nru 1148/2001 u li l-frott u l-ħaxix esportati mill-Marokk lejn il-Komunità għandhom jilħqu l-istandards ta’ marketing komunitarji.
(3) L-informazzjoni mgħoddija mill-Istati Membri lill-Kummissjoni, tindika li, fil-perjodu 1997-2000, l-inċidenza ta’ non konformità ma’ l-istandards ta’ marketing fl-importazzjonijiet ta’ frott u ħaxix frisk li ġej mill-Marokk kienet relattivament baxxa.
(4) Ir-rappreżentanti tas-servizzi ta’ kontroll Marokkini jipparteċipaw regolarment, minn diversi snin ‘l hawn, f’diversi seminars u attivitajiet ta’ tagħlim organizzati minn Stati Membri differenti. Huma ġieli ħadu sehem ukoll f’attivitajiet internazzjonali maħsuba sabiex isir qbil fuq standards ta’ marketing tal-frott u l-ħaxix, b’mod partikolari fil-qafas tal-grupp tax-xogħol ta’l-istandardizzazzjoni tal-prodotti li jitħassru u tat-titijib tal-kwalità tal-Kummissjoni Ekonomika tan-Nazzjonijiet Uniti għall-Ewropa (UNECE).
(5) Fuq il-bażi ta’ l-informazzjoni miġbura, jaqbel li jiġi kkunsidrat li l-konformità ma’ l-standards ta’ marketing għandu jiġi meqjus bħala li jilħaq dawn l-istandards sodisfaċentement, u li għaldaqstant l-approvazzjoni maħsuba mill-Artikolu 7 tar-Regolament (KE) Nru 1148/2001 għandha tingħata, u l-awtorità ufficjali u l-korp ta’ l-ispezzjonar tal-Marokk għandu jiġi magħruf.
(6) Il-miżuri maħsuba f’dan ir-Regolament huma konformi ma’ l-opinjoni tal-Kumitat ta’ Ġestjoni tal-Frott u Ħaxix Friski,
ADOTTAT DAN IR-REGOLAMENT:
L-Artikolu 1
L-operazzjonijiet ta’ kontroll ta’ konformità ma’ l-istadards ta’ marketing magħmulha mill-Marokk fuq frott u ħaxix frisk oriġinarji minnu huma approvati skond il-kondizzjonijiet maħsuba mill-Artikolu 7(1) tar-Regolament (KE) Nru 1148/2001.
L-Artikolu 2
Id-dettalji ta’ l-awtorità uffiċjali tal-Marokk, li taħtha jaqgħu ir-responsabbilitajiet ta’ l-operazzjonijiet ta’ kontroll li jsiru, u tas-servizzi ta’ kontroll mitluba jwettqu dawn il-kontrolli, li jissemmew fl-Artikolu 7(2) tar-Regolament (KE) Nru 1148/2001, huma indikati fl-Anness ta’ dan ir-Regolament.
L-Artikolu 3
Dan ir-Regolament jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Hu applikabbli mill-jum ta’ pubblikazzjoni tiegħu fil-Ġurnal Uffiċjali tal-Komunitajiet Ewropej ‘il quddiem, serje Ċ, ta’ l-opinjoni li tissemma fl-Artikolu 7(8) tar-Regolament (KE) Nru 1148/2001, relattiv mat-twettiq tal-kooperazzjoni amministrattivi bejn il-Komunità u l-Marokk.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-9 ta’ Ottubru 2002.